Fostul președinte al Republicii Moldova, Igor Dodon, cercetat penal sau judecat pentru mai multe infracțiuni, printre care și cea de trădare de patrie, a fost ales în fruntea PSRM.
Dodon se reinstalează la șefia socialiștilor
Anunțul privitor la realegerea lui Igor Dodon a fost făcut de deputatul PSRM, Bogdan Țîrdea, pe telegram. Decizia a fost luată la cel de-al XIX-lea Congres extraordinar al Partidului Socialiștilor din Republica Moldova (PSRM). Congresul a început cu un minut de reculegere în memoria victimelor atacului terorist de la Moscova.
Reamintim că, la Congresul din 19 decembrie 2023, PSRM a revenit la funcția de președinte, dar nu l-a și ales. Anterior, în noiembrie, socialiștii anunțaseră că vor organiza un Congres, la sfârșitul anului și că vor modifica statutul formațiunii.
"Cel mai probabil vom întoarce funcția de președinte de partid. Evident că eu voi candida", a declarat, atunci, Igor Dodon.
Totodată, la cel de-al XIX-lea Congres extraordinar al Partidului Socialiștilor din Republica Moldova, Zinaida Greceanîi a fost aleasă președinta de onoare.
Funcția de președinte fusese desființată
Reamintim și că, pe 18 decembrie 2021, după eșecul la alegerile prezidențiale și pralamentare, Igor Dodon a renunțat la șefia Partidului Socialiștilor din Republica Moldova, la congresul de atunci al formațiunii.
Tot atunci, Igor Dodon a fost numit președinte de onoare, iar funcția de președinte a fost desființată. Atribuţiile președintelui au fost preluate de organului central al formaţiunii, Comitetului Executiv. Acesta este desemnat de Consiliul Republican al PSRM, pe termen de 4 ani. Iar dintre membrii Comitetului Executiv se alege un Secretar Executiv, pe un termen de un an.
Ulterior, Igor Dodon a renunțat și la mandatul de deputat și a activat la Uniunea moldo-rusă a oamenilor de afaceri, cu sediul la Chișinău.
În primăvara anului 2023, Igor Dodon a revenit în partid, iar colegii l-au ales Secretar Executiv al PSRM.
Dodon, acuzat de trădare și multe alte infracțiuni
Reamintim că fostul președinte Igor Dodon a fost reținut, în mai 2022, pentru o serie de acuzații grave, printre care trădare, îmbogățire ilegală, corupție și finanțare ilegală a partidelor. În total, sunt opt dosare penale deschise împotriva sa, din care trei au fost deja trimise în judecată.
Procurorii îl mai acuză pe fostul preşedinte că ar fi pretins de la Vladimir Plahotniuc peste un milion de dolari pentru a promova interesele Partidului Democrat din Moldova. Fostul șef al statului riscă până la 20 de ani de închisoare.